طفلانہ گفتگو

طفلانہ گفتگو  ایک ایسا تبادلۂ خیال ہے جو کسی بڑی عمر کے شخص کے اور ایک کم عمر کے بچے کے بیچ میں ہو۔ اسے انگریزی عناوین کی رو سے سرپرست کی گفتگو (caretaker speech)، طفل-مرکوز گفتگو ( infant-directed speech (IDS))، بچہ-مرکوز گفتگو ( child-directed speech (CDS))، بچوں کی ہدایتی زبان (child-directed language (CDL))، سرپرست کا اندراج (caregiver register)، والدانہ (parentese) یا مادرانہ (motherese) بھی کہا جاتا ہے۔

اس زبان کی ادائیگی میں گیت گانے اور کلام کا موسیقی کی طرز پر اونچی دھن پکڑنا یا نچلی دھن پر یکایک آنا شامل ہے۔ اس میں آواز عام سے اونچی ہوتی ہے، گفتگو کی رفتار دھیمی ہوتی ہے اور جملے مختصر ہوتے ہیں۔ اس میں مصوتوں کو حقیقت سے کبھی کبھار بڑھا کر آواز دی جاتی ہے، جیسے کہ اَ کو آ، اِ کو ای اور اُ کو اُو۔ اس زبان میں الفاظ کو مختصر اور چھوٹا کیا جاتا ہے۔ مثلًا، دودھ کی بجائے دُدُو (تشدید کے ساتھ)، چاند کی بچائے چندا، بھائی کی بجائے بھیا (تشدید کے ساتھ)، وغیرہ۔ اس بات میں کچھ ثبوت موجود ہے کہ لوگ بچوں سے ہم کلامی کے لیے جو لبھاؤنی زبان استعمال کرتے ہیں، لگ بھگ وہ اسی طرح کی ہے جیسے کہ وہ پالتو جانوروں کے ساتھ کرتے ہیں۔ مثلًا کوئی اپنے بیٹے سمیر کو سمو کہ کر پکارتا ہے تو وہ ممکن ہے اپنے کتے کو کُتُو یا ٹامی کہ کر پیار سے پکارے۔ تاہم مصوتوں پر زور دینا یا کچھ معاملوں میں انھیں زیادہ ہی راگ کی شکل میں کھینچنا ہے۔ ایسا لگتا ہے کہ چھوٹے بچوں کی زبان، الفاظ، محاورے یا جملے کی ادائیگی، بھلے میں کس قدر مختصر کیوں نہ ہو، سکھانے، بچوں کو ایک آواز دوسری آواز میں فرق بتانے کی غرض سے کیے جاتے ہیں۔ مثلًا یہ چملے:

 مما میری گُڑیا لائی
 پپا پتنگ لائے۔

یہاں ان جملوں میں ماں یا ممی کی جگہ پر اختصار اور زور دے کر والدہ کے لیے مما (تشدید کے ساتھ) کے لفظ کا استعمال کیا گیا ہے، جب کہ پاپا کی جگہ پر پپا (تشدید کے ساتھ) لفظ کا استعمال کیا گیا ہے۔ بچوں کو رشتوں سے اور اشیاء سے، جیسے کہ گُڑیا اور پتنگ سے واقف کروایا جا رہا ہے۔ اس کے علاوہ مستعملہ افعال جیسے کہ لانا سے واقف کروایا جا رہا ہے۔ دھیرے دھیرے تانیث و تذکیر کے صیغے بھی کم تر شعور کے ساتھ سکھائے جا رہے ہیں، جیسے کہ لائی اور لایا یا لائے۔


 مزید دیکھیے 
 بچوں کی دیکھ ریکھ

 حوالہ جات 

زمرہ:تنوع و اسلوب زبان
زمرہ:شیر خواری